બેઉ બાળકોની પસંદ બિલકુલ જુદી જુદી હોઈ શકે છે. એકને સાયન્સમાં તો બીજાને સાહિત્યમાં રસ હોઈ શકે છે. એકને રમતોમાં તો બીજાને સંગીતમાં રસ હોઈ શકે છે. એક વાચાળ તો બીજું શાંત હોઈ શકે છે. એક બહિર્મુખી તો બીજું અંતર્મુખી હોઈ શકે છે. એક ને નોકરી તો બીજા ને ધંધો પસંદ હોઈ શકે છે. એક ભૌતિકવાદી તો બીજું અધ્યાત્મવાદી હોઈ શકે છે. ખોટું બેમાંથી કોઈ નથી પરંતુ વડીલોનો ખોટો ન્યાય ખોટી પરિસ્થિતિ પેદા કરે છે. જો બાળકો સાથે તેમને તેમના મનપસંદ વિષયને અનુલક્ષીને વ્યવહાર કરવામાં આવે તો સારું પરિણામ સંભવી શકે છે. પરંતુ જો બેઉની પ્રકૃતિ વિરુદ્ધ જ છે તેમ જાણવા છતાં બેઉને એક જ લાકડીએ હાંકીએ અને બેઉને સરખા રાખવાની ઘેલછાને અનુસરીને બેઉને અન્યાય જ કરીએ તો પરિણામ વિપરીત જ આવે.